"มหานครตลาดทุน"
โดย...พนิตศรณ์ หวังจงชัยชนะ
4 มี.ค. 2556

โดย...พนิตศรณ์ หวังจงชัยชนะ 
จรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย ประกาศเจตนารมณ์อย่างชัดเจน ที่จะผลักดันให้ตลาดหุ้นของไทยกลายเป็น “มหานครของตลาดทุน” ในปี 2558 เรียกได้ว่า ขอตั้งตนเป็นศูนย์กลางการเงินของภูมิภาคอาเซียน และกลุ่มประเทศลุ่มน้ำโขงอีกด้วย จากปัจจุบันเป็นศูนย์กลางการลงทุนและเศรษฐกิจของประเทศไทยอยู่แล้ว 
ประเทศไทยมีจุดภูมิศาสตร์สามารถตอบโจทย์นโยบายดังกล่าวได้โดยมีประชาคมเศรษฐกิจอาเซียน (เออีซี) ที่มีกำหนดเกิดขึ้นในปี 2558 เป็นตัวผลักดัน หากเออีซีเกิดขึ้นจริงจะทำให้ประเทศรอบบ้านมีการค้าขายมากขึ้นและใช้ไทยเป็นศูนย์กลางแห่งการค้าและการลงทุน เพราะเป็นตลาดหุ้นแห่งเดียวในประเทศใกล้เคียงที่ถูกยกระดับให้เป็น Advance Emerging Market โดยมีกลไกก้าวหน้าและสมบูรณ์ หากประเทศเพื่อนบ้านต้องการระดมทุนก็สามารถใช้ตลาดหุ้นไทยเป็นแหล่งระดมทุนในด้านของศูนย์กลางการเงินในประเทศนั้น ภาครัฐประกาศแผนลงทุนโครงสร้างพื้นฐานมูลค่า 2 ล้านล้านบาท และยังมีแผนบริหารจัดการน้ำอีกหลายแสนล้านบาท รวมถึงความต้องการระดมทุนของภาคธุรกิจอื่น เชื่อว่าตลาดหุ้นจะต้องถูกใช้เป็นกลไกในการระดมทุนอย่างแน่นอน 
ปัจจัยสำคัญในการที่จะผลักดันให้ตลาดหุ้นไทยก้าวขึ้นเป็น “มหานครตลาดทุน” ได้อย่างสมบูรณ์ มีด้วยกัน 3 ส่วน คือ 1.การวางระบบโครงสร้างพื้นฐาน มีระบบเทคโนโลยีทันสมัยรับกับปริมาณการซื้อขายที่เข้ามา นับเป็นความสำเร็จประการหนึ่งของตลาดหลักทรัพย์ ที่ได้ปรับปรุงระบบไอทีด้านการซื้อขายใหม่แล้วเสร็จไปตั้งแต่ครึ่งหลังของปีที่ผ่านมา 
อย่างไรก็ตาม งานไอทีหลังบ้าน (แบ็กออฟฟิศ) เป็นเป้าหมายลำดับต่อไปที่ผู้จัดการตลาดหลักทรัพย์แห่งประเทศไทยต้องการจะเข้ามาเปลี่ยนแปลง โดยกำหนดไว้ว่าภายใน 1 ปีครึ่งข้างหน้านี้ต้องสำเร็จเพื่อให้ทันรับกับเออีซีที่จะเกิดขึ้น 
ประเด็นที่ 2 คือ เรื่องกฎเกณฑ์ที่เป็นอุปสรรค และต้องปรับปรุงให้เป็นสากลมากขึ้น เช่น เรื่องของภาษีจากเงินปันผล (Withholding Tax) หรือแม้แต่เกณฑ์เกี่ยวกับการควบรวมกิจการ ซึ่งสามารถนำบริษัทที่มีกำไรและบริษัทที่มีผลขาดทุนมาหักกลบกันได้ ไม่ใช่ว่าบริษัทขาดทุนไม่ต้องเสียภาษี แต่บริษัทที่มีกำไรต้องเสียภาษี ยอมรับว่าในหลายๆ เรื่องอยู่ระหว่างการแก้ไข และทางการให้ความช่วยเหลืออย่างเต็มที่ แต่ว่ากฎเกณฑ์ที่อยู่ระหว่างการแก้ไขนั้นมีจำนวนมากและเป็นเรื่องที่ต้องใช้เวลา 
ประเด็นที่ 3 คือ ตลาดหลักทรัพย์มีส่วนสำคัญในการผลักดันให้ตลาดหุ้นในประเทศลุ่มน้ำโขงนี้มีระดับการพัฒนาอย่างรวดเร็วเพื่อให้ในอนาคตจะสามารถนำหุ้นเข้ามาจดทะเบียนระหว่างกัน (ครอสลิสติง) จะช่วยสร้างความน่าสนใจให้กับตลาดหุ้นในกลุ่มลุ่มน้ำโขง เช่นเดียวกับการรวมตัวของกลุ่มประเทศอาเซียน